TKN คาดกำไร Q3/61 ฟื้นตัวดี-ปีหน้าโดเด่นมากแนะนำซื้อเป้าหมาย 18 บาท
TKN คาดกำไร Q3/61 ฟื้นตัวดี-ปีหน้าโดเด่นมากแนะนำซื้อเป้าหมาย 18 บาท
10 ต.ค. 2561

บล.ฟินันเซีย ไซรัส ระบุในบทวิเคราะห์วันนี้(10ต.ค.) ว่า บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN แนวโน้มกำไรสุทธิไตรมาส3/61จะกลับมาเติบโตทั้ง Q-Q และ เทียบช่วงเดียวกันของปีก่อนจากทั้งปัจจัยฤดูกาลที่เข้าสู่ช่วง High Season ของธุรกิจ โดยคาดหวังตลาดส่งออกไปจีนยังโตต่อเนื่อง รวมถึงสินค้าใหม่อย่างสาหร่ายเทมปุระไข่เค็มได้รับการตอบรับที่ดีมาก และรับรู้ต้นทุนสาหร่ายที่ถูกลงได้เต็มไตรมาส
ในขณะที่แนวโน้มกำไรไตรมาส4/61 น่าจะทำได้ดีต่อเนื่อง และเติบโตได้ดี เทียบช่วงเดียวกันของปีก่อนจากฐานที่ต่ำในปีก่อน เราคาดกำไรสุทธิปี 2018 จะเติบโตราว 8.5% เทียบช่วงเดียวกันของปีก่อนและคาดจะกลับมาเติบโตเป็นตัวเลขสองหลักอีกครั้งในปี 2019 ราว 23% เทียบช่วงเดียวกันของปีก่อนภายหลังรับรู้กำลังการผลิตโรงงานใหม่รวมทั้ง 3 เฟสได้เต็มปี เพื่อรองรับการเติบโตของคำสั่งซื้อในปีหน้าที่จะมาจากทั้งการขยายตลาดใหม่และสินค้าใหม่ รวมถึงจะรับรู้วัตถุดิบราคาถูกไปอีกอย่างน้อยจนถึงกลางปี 2019 ยังคงราคาเป้าหมายปี 2019 เท่ากับ 18 บาท (อิง PE เดิม 30 เท่า) ยังมี Upside 16.9% แนะนำ ซื้อ